Document ID: 31995R1663

Ir-Regolament tal-Kummissjoni (KEE) Nru 1663/95
tas-7 ta' Lulju 1995
li jistabbilixxi regoli ddettaljati sabiex jiġi applikat ir-Regolament tal-Kunsill (KEE) Nru 729/70 li jirrigwarda l-proċedura għall-verifikar tal-kontijiet tat-Taqsima Garanziji tal-FAEGG
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 729/70 tal-21 ta' April 1970 dwar il-finanzjament tal-politika komuni agrikola [1], kif l-aħħar emendat bir-Regolament (KE) Nru 1287/95 [2], u b'mod partikolari l-Artikoli 4 (6) u 5(3) tiegħu,
Billi r-riforma tal-proċedura għall-verifikar tal-kontijiet, imdaħħla fis-seħħ bir-Regolament tal-Kunsill (KE) Nru 1287/95, jipprovdi sabiex jiġu stabbiliti regoli ddettaljati rigward iċ-ċertifikazzjoni u l-verifikar tal-kontijiet annwali ta' l-aġenziji tal-ħlas akkreditati;
Billi l-bidliet fin-numru u n-natura tal-miżuri ffinanzjati mit-Taqsima Garanziji tal-FAEGG, flimkien mal-bidliet fil-metodi tat-teknika dwar ir-reġistrazzjoni u t-trasmissjoni tat-tagħrif, huma hekk illi jeħtieġu reviżjoni tan-natura u l-kontenut tat-tagħrif li jrid jiġi pprovvdut lill-Kummissjoni bl-għan tal-verifikar tal-kontijiet;
Billi r-Regolament tal-Kummissjoni (KEE) Nru 1723/72 [3], kif l-aħħar emendat bir-Regolament (KEE) Nru 295/88 [4], għandu għalhekk jiġi mħassar;
Billi l-Kumitat tal-FAEGG ma tax opinjoni fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
L-Artikolu 1
1. Il-limitu għan-numru ta' l-aġenziji tal-ħlas akkreditati minn kull Stat Membru, skond l-Artikolu 4 (2) tar-Regolament (KEE) Nru 729/70, għandu jiġi stabbilit mill-Istat Membru wara li jikkonsulta lill-Kummissjoni. Il-Kummissjoni tista' b'mod partikolari tagħmel magħruf kull ostaklu li jippreżenta dan in-numru sabiex jitħares il-limitu taż-żmien stabbilit fl-Artikolu (5) ta' dan ir-Regolament, u għat-trasparenza tal-kontrolli dwar il-ħidma tal-Fond. Il-Kummissjoni għandha tgħarraf lill-Kumitat tal-Fond ta' l-aġenziji tal-ħlas akkreditati fl-Istati Membri kollha.
2. Għal kull aġenzija tal-ħlas, l-Istat Membru għandu jgħarraf lill-Kummissjoni dwar l-awtoritajiet ("l-awtorità kompetenti") li joħorġu u jirtiraw l-akkreditazzjoni, u li jistabbilixxu l-perijodu taż-żmien permess għal kull aġġustament meħtieġ fit-tifsira ta' l-Artikolu 4 (4) tar-Regolament (KEE) Nru 729/70.
3. Qabel ma tiġi akkreditata kull aġenzija tal-ħlas, l-awtorità kompetenti għandha tkun sodisfatta illi l-arranġamenti amministrattivi u tal-kontabbilità tal-korp interessat joffru l-garanziji referiti fl-Artikolu 4 (1) tar-Regolament (KEE) Nru 729/70. Il-kriterji għandhom jiġu stabbiliti mill-Istat Membru u applikati mill-awtorità kompetenti bl-għan ta' l-akkreditazzjoni, filwaqt li jitqiesu l-linji gwida tal-Kummissjoni għal dawn il-kriterji kif stabbiliti fl-Anness. In-nuqqas li tintlaħaq kull kriterja ta' relevanza sinifikanti għall-ħidmiet ta' l-aġenzija tal-ħlas għandhom iwasslu sabiex jiġi applikat l-Artikolu 4 (4) tar-Regolament imsemmi hawn fuq.
Id-deċiżjoni dwar l-akkreditazzjoni għandha tittieħed fuq il-bażi ta' eżami li jkopri l-kondizzjonijiet amministrattivi tal-kontabbilità, inklużi dawk adottati sabiex jipproteġu l-interessi Komunitarji rigward l-avvanzi mħallsa, il-garanziji miksuba, il-ħażniet ta' l-intervent u l-ammonti li jridu jinġabru. L-eżami għandu jinkludi, b'mod partikolari, l-arranġamenti li jirrigwardaw l-eżekuzzjoni tal-ħlasijiet, is-salvagwardja tat-teżor, is-sigurtà tas-sistemi tal-komputerizzazzjoni, il-manutenzjoni tar-reġistri tal-kontabbilità, it-tqassim tad-dmirijiet u l-adegwatezza tal-kontrolli kemm interni u kemm esterni, rigward it-transazzjonijiet iffinanzjati mit-Taqsima Garanziji tal-FAEGG.
4. Jekk l-awtorità kompetenti tkun sodisfatta illi l-aġenzija tal-ħlas eżaminata tħares il-ħtiġijiet kollha relevanti, għandha tipproċedi bl-akkreditazzjoni tagħha. Jekk le, għandha tindirizza lill-aġenzija tal-ħlas istruzzjonijiet li għandhom x'jaqsmu ma' l-arranġamenti amministrattivi u tal-kontabbilità, u b'mod partikolari dwar kull kondizzjoni illi l-aġenzija tal-ħlas hija meħtieġa li twettaq qabel tista' tingħata l-akkreditazzjoni. L-akkreditazzjoni tista' tingħata proviżorjament għal perjodu taż-żmien sabiex tiġi ffissata skond kif ikollha x'taqsam il-gravità tal-problema sakemm tiġi implimentata kull bidla meħtieġa fl-arranġamenti amministrattivi u tal-kontabbilità.
5. Jekk l-akkreditazzjoni tiġi rtirata, l-Istat Membru għandu jinnomina aġenzija oħra tal-ħlas skond il-kondizzjonijiet fl-Artikolu 4 tar-Regolament (KEE) Nru 729/70 u fil-paragrafi 3 u 4 ta' dan l-Artikolu u jiżgura illi l-ħlasijiet lill-benefiċjarji ma jiġux interrotti.
6. L-att ta' l-akkreditazzjoni għandu jikkonsisti f'konferma bil-miktub illi l-korp jilħaq il-kriterji għall-akkreditazzjoni, u meta relevanti għandu jistabbilixxi l-istruzzjonijiet dwar il-bdil u l-perijodu taż-żmien stabbilit. Dan għandu jiġi kkomunikat lill-Kummissjoni.
7. Il-komunikazzjoni pprovvduta skond l-Artikolu 4 (3) tar-Regolament (KEE) Nru 729/70 għandha tiġi pprovduta meta l-aġenzija tal-ħlas tkun l-ewwel akkreditata, u għandha tiġi akkumpanjata bit-tagħrif li ġej rigward kull aġenzija tal-ħlas:
- ir-responsabbiltajiet investiti fiha,
- l-allokazzjoni tar-responsabbiltajiet bejn id-dipartimenti tagħha,
- ir-relazzjoni tagħha ma' korpi oħra, pubbliċi jew privati, li jġorru wkoll uħud mir-responsabilitajiet sabiex jitwettqu l-miżuri li dwarhom timponi nefqa lill-Fond,
- il-proċeduri li bihom jiġu rċevuti, ivverifikati u vvalidati l-pretensjonijiet mill-benefiċjarji, u li bihom in-nefqa tiġi awtrorizzata u mħallsa u spjegata,
- id-disposizzjonijiet għal verifiki interni.
It-tagħrif li jrid jiġi pprovvdut fejn japplika l-Artikolu 4 (4) tar-Regolament (KEE) Nru 729/70 għandu jinkludi l-istruzzjonijiet kollha dwar l-arranġamenti amministrattivi u tal-kontabbilità, u għall-adattamenti li l-aġenzija tal-ħlas teħtieġ li twettaq sabiex tevita l-irtirar ta' l-akkreditazzjoni, u l-perjodu taż-żmien permess għall-implimentazzjoni.
L-Artikolu 2
1. Il-"korp ta' koordinament" referit fl-Artikolu 4 (1)(b) tar-Regolament (KEE) Nru 729/70 għandu jaġixxi bħala r-rappreżentant waħdieni ta' l-Istat Membru quddiem il-Kummissjoni rigward il-kwistjonijiet kollha li għandhom x'jaqsmu mat-Taqsima Garanziji tal-FAEGG li tirrigwarda:
- it-tqassim tat-testi u l-linji gwida Komunitarji li għandhom x'jaqsmu magħhom l-aġenziji varji tal-ħlas u dawk il-korpi responsabbli mill-implimentazzjoni tagħhom,
- il-promozzjoni u l-applikazzjoni armonizzata tagħhom,
- il-komunikazzjoni lill-Kummissjoni tat-tagħrif stipulat f'dan ir-Regolament u fir-Regolament (KEE) Nru 729/70,
- iż-żamma għad-disposizzjoni tal-Kummissjoni reġistrazzjoni sħiħa tat-tagħrif kollu dwar il-kontabbilità kollha meħtieġa għall-għanijiet ta' l-istatistika u ta' kontrol.
Mhux meħtieġ li jintbagħat lill-Kummissjoni t-tagħrif miżmum f'għamla dokumentarja mill-aġenziji tal-ħlas jew mill-korpi ta' l-awtorizzazzjoni: dan it-tagħrif għandu, madanakollu, jinżamm disponibbli mill-aġenziji tal-ħlas jew mill-korpi ta' l-awtorizzazzjoni. Aġenzija tal-ħlas għandha twettaq irwol ta’korp ta’koordinament sakemm iż-żewġ responsabbiltajiet jinżammu mifruda minn xulxin. Fit-twettiq tax-xogħlijiet tiegħu, il-korp ta' koordinament għandu, skond il-proċeduri nazzjonali, jaqa' fuq korpi oħra amministrattivi jew dipartimenti oħra, b'mod partikolari dawk b'esperti tekniċi jew tal-kontabbilità.
2. L-Istat Membru għandu jikkomunika lill-Kummissjoni tagħrif li jinteressa l-isem u l-konstituzzjoni miktuba tal-korp ta' koordinament, u l-kondizzjonijiet amministrattivi, tal-kontabbilità u tal-kontrolli interni li għandhom x'jaqsmu mal-ħidma tiegħu.
3. L-għamla u l-kontenut tat-tagħrif dwar il-kontabbilità reiferiti fil-paragrafu 1 għandhom jiġu stabbiliti mill-Kummissjoni wara li tikkonsulta lill-Kumitat tal-Fond, u jiġi trasmess lill-Istati Membri fi żmien tliet xhur mid-dħul fis-seħħ ta' dan ir-Regolament. Kull modifika għandha tiġi kkomunikata lill-Istati Membri fi żmien tliet xhur mill-avveniment li joħloq din il-modifika u l-Istati Membri għandhom jimplimentaw kull modifika meħtieġa mis-sistemi tagħhom tat-tagħrif fi żmien limitat li jrid jiġi ffissat mill-Kummissjoni wara li tikkonsulta lill-Kumitat tal-Fond.
L-Artikolu 3
1. Iċ-ċertifikat referit fl-Artikolu 5 (1)(b) tar-Regolament (KEE) Nru 729/70 għandu jiġi stabbilit mid-dipartiment jew mill-korp li jaħdmu indipendentement mill-aġenziji tal-ħlas u ta' koordinament u li għandu l-vokazzjoni teknika (korp li joħroġ iċ-ċertifikati).
Iċ-ċertifikat għandu jkun ibbażat fuq eżami tal-proċeduri u minn kampjun tat-transazzjonijiet. Għandu jkopri t-tħaris tal-ħlasijiet mar-regoli Komunitarji biss rigward il-kapaċità ta' l-istrutturi amministrattivi ta' l-aġenziji tal-ħlas li jiżguraw illi dan it-tħaris ikun ġie kkontrollat qabel ma' jkun sar il-ħlas.
Il-korp li joħroġ iċ-ċertifikati għandu jmexxi l-eżami tiegħu skond standards ta' kontabbilità aċċettati internazzjonalment. Il-kontrolli għandhom jiġu midħula għalihom kemm matul u kemm fit-tmiem ta' kull sena finanzjarja. Qabel il-31 ta' Jannar tas-sena li tiġi wara, il-korp li joħroġ iċ-ċertifikati għandu jfassal iċ-ċertifikat kif ukoll rapport dwar is-sejbiet tiegħu li għandhom b'mod partikolari jiddikjaraw jekk ikun kiseb assikurazzjoni raġjonevoli illi l-kontijiet li jridu jiġu trasmessi lill-Kummissjoni humiex veri, kompletati u eżatti, u li l-proċeduri tal-kontrolli interni jkunu ħadmu b'mod sodisfaċenti.
2. Fejn tkun akkreditata iktar minn aġenzija waħda tal-ħlas, l-Istat Membru jista' jserraħ fuq dikjarazzjonijiet maħruġa mid-dipartimenti jew il-korpijiet li jkunu ċċertifikaw il-kontijiet ta' l-aġenziji rispettivi tal-ħlas, sakemm jirċievi l-assigurazzjonijiet illi l-iskop u l-istandards tal-verifiki mwettqa kienu ekwivalenti għall-ħtiġijiet stabbiliti fil-paragrafu 1.
3. Ir-rapport referit fil-paragrafu 1 għandu jiddikjara:
- jekk il-proċeduri ta' l-aġenziji tal-ħlas, b'rigward partikolari għall-kriterja ta' l-akkreditazzjoni, humiex hekk illi jagħtu assigurazzjoni raġjonevoli illi l-ħidmiet addebitati lill-Fond jikkonformaw mar-regoli Komunitarji, u liema rakkomandazzjonijiet saru għalbiex jitjiebu s-sistemi,
- jekk il-kontijiet annwali referiti fl-Artikolu 4 (1) (a) ta' dan ir-Regolament humiex skond il-kotba tal- kontijiet u r-reġistrazzjonijiet ta' l-aġenziji tal-ħlas,
- jekk id-dikjarazzjonijiet tan-nefqa u l-ħidmiet ta' intervent ipprovvduti fl-Artikolu 5 humiex reġistrazzjoni materjalment vera, kompletata u eżżatta tal-ħidmiet addebitati għall-Fond,
- jekk l-interessi finanzjarji Komunitarji humiex protetti kif xierqa rigward l-avvanzi mħallsa, il-garanziji miksuba, il-ħażniet ta' l-intervent u l-ammonti li jridu jinġabru,
- jekk ir-rakkomandazzjonijiet dwar it-titjib tas-sistemi indirizzati lill-aġenzija tal-ħlas ġewx segwiti.
Ir-rapport għandu jkun akkumpanjat mit-tagħrif dwar in-numru u l-kwalifiki tal-personal li jindaħal biex jagħmel il-verifika, dwar ix-xogħol magħmul, dwar in-numru tat-transazzjonijiet eżaminati, dwar il-livell ta' materjalità u l-fiduċja miksuba, dwar id-dgħjufija misjuba u r-rakkomandazzjonijiet magħmula għat-titjib, u dwar il-ħidmiet kemm tal-korpi li joħorġu ċ-ċertifikati u kemm tal-korpi rispettivi l-oħra tal-verifika, interni u esterni rigward l-aġenziji tal-ħlas, li minn parti jew mill-intier ta' l-assigurazzjoni tal-korp li joħroġ iċ-ċertifikat, inkisbu l-materji rrappurtati.
L-Artikolu 4
1. Għall-għan tal-verifikar tal-kontijiet skond l-Artikolu 5 (2)(b) tar-Regolament (KEE) Nru 729/70, l-Istati Membri għandhom jibagħtu lill-Kummisjoni:
(a) il-kontijiet annwali tan-nefqa addebitata lit-Taqsima Garanziji tal-Fond u r-rapporti stabbliti skond l-Artikolu 5 (1) tar-Regolament minn kull dipartiment jew korp;
(b) iċ-ċertifikati u r-rapporti stabbilti mill-korp jew mill-korpijiet li joħorġu ċ-ċertifikati.
2. Id-dokumenti referiti fil-paragrafu 1 għandhom jintbagħtu f'erba' kopji lill-Kummissjoni sa l-10 ta' Frar tas-sena li tiġi wara t-tmiem tas-sena finanzjarja li tirrigwarda lilha.
3. Fuq it-talba tal-Kummissjoni, jew fuq l-inizjattiva ta' l-Istat Membru, jista' jintbagħat iktar tagħrif li jkollu x'jaqsam mal-verifikar tal-kontijiet interessati lill-Kummissjoni sa temma taż-żmien li l-Kummissjoni għandha tistabbilixxi, filwaqt li jitqies l-ammont tax-xogħol mitlub sabiex jiġi pprovvdut dan it-tagħrif. Fin-nuqqas ta' dan it-tagħrif, il-Kummissjoni għandha tivverifika l-kontijiet fuq il-bażi ta' dak it-tagħrif li jkun fil-pussess tagħha f'dik it-temma taż-żmien.
4. Il-Kummissjoni tista' taċċetta talba għal dewmien fit-trasmissjoni tat-tagħrif f'każi ġġustifikati, jekk tiġi indirizzata għalih qabel it-temma taż-żmien.
L-Artikolu 5
1. Il-kontijiet referiti fl-Artikolu 4 (1)(a) għandhom jinkludu:
(a) in-nefqa ssommarizzata oġġett b'suboġġett ta' l-estimi finanzjarji Komunitarji;
(b) sommarju tal-ħidmiet ta' intervent u dikjarazzjoni dwar il-kwantità u l-lokazzjoni tal-ħażniet fl-aħħar tas-sena finanzjarja;
(ċ) tagħrif rigward in-nefqa, jew konferma li d-dettall ta' kull transazzjoni huwa miżmum f'fajl fil-kompjuter għad-disposizzjoni tal-Kummissjoni;
(d) konferma illi d-dettalji ta' kull moviment ta' magazzinaġġ ta' l-intervent hija miżmuma fil-fajlijiet ta' l-aġenziji tal-ħlas;
(e) l-ispjegi tad-differenzi bejn in-nefqa ddikjarata fil-kontijiet annwali u dik iddikjarata għall-istess perijodu taż-żmien fid-dokumenti referiti fl-Artikolu 3 (5) tar-Regolament tal-Kummissjoni (KEE) Nru 2776/88 [5], kif ikkorreġut skond l-Artikolu 9 (7) ta' dan ir-Regolament.
2. Ir-rapporti referiti fl-Artikolu 4 (1)(a) ta' dan ir-Regolament għandu jkun fihom it-tagħrif li ġej li jirrigwarda lill-korp tal-koordinament u lil kull aġenzija tal-ħlas:
- kull transazzjonijiet jew diffikultà teknika eċċezzjonali esperjenzati rigward is-sena finanzjarja interessata,
- kull modifika sinifikanti mir-rapport preċedenti tat-tagħrif fl-Artikolu 1 (7).
L-Artikolu 6
Id-dokumenti ta' appoġġ rigward in-nefqa ffinanzjata u l-ammonti li jridu jiġu rkuprati mit-Taqsima Garanziji tal-FAEGG għandhom jinżammu għad-disposizzjoni tal-Kummissjoni għal mill-inqas tliet snin li jiġu wara dik li fiha l-Kummissjoni tivverifika l-kontijiet tas-sena finanzjarja interessata u, fil-każ fejn id-deċiżjoni dwar il-verifikar tal-kontijiet tkun bla ħsara għall-proċeduri quddiem il-Qorti tal-Ġustizzja tal-Komunitajiet Ewropej, sa sena wara l-konklużjoni ta' dawn il-proċeduri.
L-Artikolu 7
1. Id-deċiżjoni dwar il-verifikar tal-kontijiet skond l-Artikolu 5 (2)(b) tar-Regolament (KEE) Nru 729/70 għandha tistabbilixxi l-ammont tan-nefqa effettwata f'kull Stat Membru matul is-sena finanzjarja fil-kwistjoni li għandha tkun irrikonoxxuta bħala addebitata lill-FAEGG, mingħajr preġudizzju għad-deċiżjonijiet meħuda sossegwentement skond il-paragrafu 2 (ċ) ta' dan l-Artikolu.
L-ammonti li, bħala riżultat tad-deċiżjoni ta' hawn fuq, jistgħu jiġu rkuprati mingħand, jew jitħallsu lil, kull Stat Membru għandhom jiġu stabbiliti billi jitnaqqsu l-avvanzi mħallsa rigward is-sena finanzjarja interessata min-nefqa rrikonoxxuta għall-istess sena skond l-ewwel sottoparagrafu. Dawn l-ammonti għandhom jiġu mnaqqsa minn, jew miżjuda mal-ħlasijiet li jitħallsu mit-tieni xahar wara x-xahar li fih tkun seħħet id-deċiżjoni dwar il-verifikar tal-kontijiet.
2. Il-Kummissjoni għandha tikkomunika lill-Istati Membri interessati r-riżultati tal-verifiki tagħha dwar it-tagħrif ipprovvdut, flimkien ma' kull emenda li tipproponi, qabel il-31 ta' Marzu li jiġi wara t-tmiem tas-sena finanzjarja.
3. Jekk, għal-raġunijiet attribwibbli għall-Istat Membru interessat, il-Kummissjoni ma tkunx tista' tikklerja l-kontijiet ta' Stat Membru qabel it-30 ta' April tas-sena ta' wara, il-Kummissjoni għandha tinnotifika lill-Istat Membru b'dawk it-talbiet iktar minn dawn illi hija tipproponi sabiex tidħol għalihom skond l-Artikolu 9 tar-Regolament (KEE) Nru No 729/70.
L-Artikolu 8
1. Meta, bħala riżultat ta' kull investigazzjoni, il-Kummissjoni tikkonsidra illi din in-nefqa ma kenitx effettwata skond ir-regoli Komunitarji, għandha tikkomunika lill-Istat Membru interessat bir-riżultati tagħha, il-miżuri korretti li jridu jittieħdu sabiex jiżguraw il-konformità fil-futur, u evalwazzjoni dwar kull nefqa li hija tista' tipproponi li teskludi skond l-Artikolu 5 (2)(ċ) tar-Regolament (KEE) Nru 729/70. Il-komunikazzjoni għandha tagħmel referenza għal dan ir-Regolament. L-Istat Membru għandu jwieġeb fi żmien xahrejn, u l-Kummissjoni tista' timmodifika l-pożizzjoni tagħha b'konsegwenza ta' dan. F'każi ġġustifikati, il-Kummissjoni tista' taqbel li testendi dan il-perijodu taż-żmien għat-tweġiba.
Wara t-temma ta' dan il-perijodu taż-żmien imħolli għat-tweġiba, il-Kummissjoni għandha tiftaħ diskussjoni bilaterali, u ż-żewġ partijiet għandhom jagħmlu ħilithom sabiex jaslu għal qbil rigward il-miżuri li jridu jittieħdu. Il-Kummissjoni għandha mbagħad tikkomunika formalment il-konklużjonijiet tagħha lill-Istat Membru, filwaqt li tirreferi għad-Deċiżjoni tal-Kummissjoni 94/442/KE [6].
2. Id-deċiżjonijiet referiti fl-Artikolu 5 (2)(ċ) tar-Regolament (KEE) Nru 729/70 għandhom jittieħdu wara eżami ta' kull rapport imfassal mill-korp tal-Konċiljazzjoni skond id-disposizzjonijiet stabbiliti fid-Direttiva 94/442/KE.
3. It-tnaqqis mill-finanzjament Komunitarju referit fl-Artikolu 5 (2)(ċ) tar-Regolament (KEE) Nru 729/70 għandu jsir mill-avvanzi li għandhom x'jaqsmu man-nefqa tat-tieni xahar li jiġi wara d-deċiżjoni skond dan l-Artikolu. Madanakollu, mat-talba ta' l-Istat Membru u fejn iġġustifikat bil-materjalità tat-tnaqqis, u wara li jikkonsulta lill-Kumitat tal-Fond, il-Kummissjoni tista' tinnomina data oħra.
L-Artikolu 9
Ir-Regolament (KEE) Nru 1723/72 huwa hawnhekk imħassar b'effett mis-16 ta' Ottubru 1995.
Madanakollu, għandu jibqa' japplika għall-verifikar tal-kontijiet tal-FAEGG sa' dawk tas-sena finanzjarja tiegħu ta' l-1995.
L-Artikolu 10
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mis-sena finanzjarja li tibda fis-16 ta' Ottubru 1995.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta' Lulju 1995.

Labels: 4
7
12
18
15